text: Крепоста се намира до селата Горно и Долно Ябълково. „Алмали” преведено от турски означава „Ябълково”. Алмалийско кале е антична и средновековна крепост от групата крепости "Милеоните". Това е група от седем крепости, станали известни от мирния договор между България и Византия от 717 г., с който границата се установява при тези крепости. Крепостната стена е изградена от ломен камък, споен с ронлив бял хоросан и обгражда почти кръгла заравненост с диаметър 90 м. На 3- 4 м. от тази стена е изградена втора, като и двете стени са запазени едва до 0.3- 0.4 м. над земната повърхност. В североизточния край личи поправка на разрушен участък от стената също с ломен камък, но спойката е от по- здрав бял хоросан.